text: Efterskoler for de velbjærgede
  27 september 2013 kl. 09.25
  Efterhånden er det kun de mest velbjærgede forældre, der har råd til at sende deres børn på efterskole.
  Det fremgår af en opgørelse over forældrebetalingen, som Berlingske Research har foretaget.
  Forældrebetalingen til efterskoler er steget med 75 procent i de seneste ti år, mens lønudviklingen kun har været på 20 procent.
  De dyreste efterskoler koster 80.000 kroner om året. Forældre med en husstandsindkomst under 320.000 kroner slipper med 50.000 til 60.000 kroner, da de kan få offentlige tilskud.
  Efterskoler tiltrækker i stigende omfang unge fra de store byer, og de stiller krav til specialiserede kurser, computerudstyr og rejser til udlandet. Det skruer priserne op.
  Efterskoleforeningen frygter, at skolerne kun bliver for de mest velbjærgede. De har foreslået et udligningssystem, så skoler med mange stærke elever får færre offentlige tilskud, men det afvises af regeringen.
  